
A Horváthertelend‒1 fúrás paleozoos képződményeinek ásvány-kőzettani és mikrotektonikai vizsgálata

A Mecsek ÉNy-i előterében mélyült Horváthertelend-1 (Hh-1) fúrás rétegsorának pontos ismerete napjainkban kiemelten fontos a Bodai Agyagkő Formáció egyik alapszelvényének ― a tőle mindössze 3,8 km távolságban mélyített Ibafa-4 (Ib-4) fúrás ― földtani környezetének megismerése szempontjából.
Diákköri kutatásom keretében a Hh-1 fúrásban feltárt, 720-790 m-ig terjedő vörös lencséket tartalmazó fekete agyagkő-grauwacke és a 790-850 m-ig terjedő konglomerátum kőzettest petrográfiai vizsgálatát végeztem el, melyet a szakirodalom a szilur Szalatnaki Agyagpala Formációval azonosít. Az ásvány-kőzettani és mikrotektonikai megfigyeléseket a még rendelkezésre álló fúrási maganyagon, illetve 81 db vékonycsiszolaton végeztem. A vizsgálati eredmények rávilágítottak arra, hogy a vörös lencsék (arkóza) tektonikus határral ékelődnek a fekete agyagkő-grauwacke kőzettípusokba. A deformáció bizonyos zónákban különböző fejlettségű kataklázitok formájában jelenik meg.
A fekü konglomerátum esetében szintén két eltérő szövetű és törmelékanyagú kőzettípus kisléptékű ─ dm-m-es nagyságrendű ─ váltakozása azonosítható. Egy kovacementes, mátrixvázú konglomerátum és egy karbonátcementes, szemcsevázú-cementvázú konglomerátum, melyek törmelékanyagukban is eltéréseket (karbonátkőzet-kavicsok) mutatnak.
A szelvényben megjelenő kőzettani heterogenitás és a jelentős deformáció ─ tektonikus lencsék és kataklázitok megjelenése ─ arra utal, hogy egy markáns, legalább 20 m, de akár 70 m széles törészóna azonosítható a Hh-1 fúrás alsó, paleozoosnak vélt szakaszában. Az itt feltárt képződményeket az eddigi elképzelésekkel szemben, nem kezelhetjük üledékes kőzettestként és nem sorolhatjuk egyetlen formációhoz sem. A szelvényszakasz egy törészóna részét reprezentálja, melyben különböző litológiájú és akár különböző korú képződmények kőzettípusai keverednek.



